# Библия

Институт перевода Библии

## Рут • Эстер • Юнус


Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru


Институт перевода Библии


Институт перевода Библии, 101000 Москва, Главпочтамт, а/я 360


ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

## Гьалагъай


Гьалагъай


ХӀурматла дучӀанти!

ХӀушала гьалар – дарх дураибти Библияла хӀябал жуз сари. Библия – ил дунъяличиб бегӀлара бахъли бучӀуси ва хӀурматла жуз саби, ва илбагьандан гьарил адамлис, сай чинав хӀерирулил хӀерхӀеили, илала миллатличи ва бузахъуси динничи хӀерхӀеили, ил жуз сунела нешла мезли белчӀес имкан биэс чебиркур.

Библиялизир жавабти лугули сари лерилра замунтазиб адамти паргъатагарбирахъули калунти нуша чинарадтира, селис хӀердирутира, сен дунъяличир дахъал вайдешуни лертив, вебкӀили гӀергъи адамличи се хӀерлив ибти суалтас.

Халали ахӀенти хӀябалра илди жузлизибад цаибиллизиб Юнус идбагличила бурули саби. КӀиибил – «Рут» жузлизиб – чевяхӀси пача Даудла халабегӀтачила. ХӀябъибил «Эстер» жузлизиб биалли, секьяйдали Аллагьли Сунела халкьличила къайгьибирулил ва илди бебкӀализибад уцахъулил бурули саби.

Дарх дурайути хӀябалра жузлизибад гьарилла къантӀси бухӀнабуцра гили саби, сунезибра жузлизир сипатдарибти анцӀбукьунала хӀекьлизирти баянти гибси. Ахирлизир Библияла жузазирти анцӀбукьуни чузир кадикибти жявхӀелла дунъяла мер-мусала картабира гили сари.

Дурхъаси БелкӀ декӀар-декӀарти халкьанала мезаначи шурбалтнилизиб бузуси Институтли халаси разидешличил даргала бучӀантас Библиялизирад бутӀни чула нешла мезли гьаладирхьули сари.

2010 ибил дуслизиб Библия шурбалтуси Институтли Лукала ГӀяхӀ хабар ва 2013 ибил дуслизиб Матфейла ГӀяхӀ хабар дарган мезли дураиб. 2017 ибил дуслизир илкьяйдали дураибтири Лукала ГӀяхӀ хабарлизирад айту-гъайра. Илдала электронна жураби ва аудиобелкӀани Библия шурбалтуси Институтла сайтличир даргес вирар: www.ibt.org.ru

Библия шурбалтуси Институтли Библияла хӀябалра жузла тилмажунас, редактортас ва илди дураахъес хӀядурдирнилизир бутӀакьяндеш дарибти лебтасалра баркалла балахъули саби.

Библия шурбалтуси Институт

## Рут

### Рут

Рут


[1]

[2]

[3]

[4]


Рут


Жузла бухӀнабуц

«Рут» жузлизиб чучила бурути анцӀбукьуни Израилла халкьлис судьябани бекӀдеш дируси замана кадикибтири. Судьябани жалани ирзнилизир бутӀакьяндеш дирутири ва халкь душмантачи къаршили бургъахъес дявлизи бикутири. Жузлизиб бурули саби, гашидикибси замана Израил бархьбатурли, унраличибси Муабла улкализи арбякьунси хъалибаргличила.

Илаб илдала кӀелра урши Муаблизибадти хьунул адамтачи хъайчикабирули саби. Амма белгиси замана арбякьунхӀели, хъалибаргла дудеш ва кӀелра дурхӀя бубкӀули саби, илдала хьунри гамъабирули саби. Уршбазивад цала гамъани, муаблан Рутли, сунела хъубеш неш Наумиличил рарх Израиллизи рукьес багьандан, сунела ватӀан балтули сари. Илар ил сунела гъай бузуси тухумлизивадси Буазлис шери аркьули сари, гӀурла чевяхӀси пача Даудла халанешла нешли ретарули сари.

Иш жузла мягӀна аргъес багьандан жугьутӀунала цацадехӀ гӀядатуни дагьес гӀягӀнибиркур. Эгер адам вебкӀалри, илала узи вебкӀибсила гамъачи хъайчикайэс гӀягӀнисири. ГӀур биалли, илдала дурхӀни акӀалри, вебкӀибси адамла лебдеш илдас букьурли биусири. Ил тяхӀярли хъалибаргуни детихъни убисулри. ЦархӀил гӀядат хӀясибли биалли, Муаблизибадти адамтас Израилла адамтачил бархбиркес асубируси ахӀенри. Муабланти душмантази халбирутири, сенкӀун израилланти Мисрилизибад дурабухъунхӀели, илдачил гӀяхӀти бархбасуни дузахъути ахӀенри.

Иш жуз мардешличила ва дигайличила саби. Илис бикьридеш дирули сари сунела хъубеш нешличил рарх Бетлегьемлизи аркьуси Рутла баркьудили. Илаб Наумила вебкӀибси мура тухум Буазли Наумила ванза исули сай ва, Рутличи хъайчикайили, илдала жинс даимбирули сай.

Ил баркьудила гӀяхӀдешли хъалибарглизиб кабизурси вайси аги гӀяхӀси челябкьлаличи умутуна бицӀибси разидешличи шурбулхъули саби.

### 1


Элимелек ва илала хъалибарг Муаб улкализи гечбиъни

1Ил бетаурсири судьябани бекӀдеш дируси замана. Израиллизир гашидикибхӀели, Иудеялизибси Бетлегьемлизивад ца адам сунела хьунуйчил ва кӀел дурхӀяличил Муаб улкализи[*] гечиуб. 2Ил адамлис Элимелек, хьунуйс – Науми, уршбас биалли Махлун ва Хилиун бикӀутири. Илди Иудеялизибси Бетлегьемлизибадси Эпратала кьамлизибадти сабри. Илди Муаблизи бакӀиб, ва илаб хӀербирулри. 3Наумила мурул Элимелек вебкӀиб, ва ил кӀел дурхӀяличил калун. 4ДурхӀни муаблантачи хъайчикабииб – илдазирад цалис Урпа, итиллис биалли Рут бикӀутири. Илди илаб вецӀал дусцадхӀи хӀербиуб. 5ГӀур Махлунра Хилиунра бебкӀиб, ва Науми сунела уршбира мурулра агарли калун.


Науми Бетлегьемлизи чаррулхъули сари

6Аллагьли Сунела халкьличила къайгъибариб ва илдас кьацӀ бедиб или, Муаблизиб бакьили, Науми сунела уршбала хьунрачил хъули чаррухъес хӀядурриуб. 7Сари хӀеррирули калунси мерра бархьбатурли, сунела уршбала хьунрачил рарх ил Иудеяла ванзаличи гӀеларяхӀ гьуйчи дурарухъун.

8Науми сунела уршбала хьунрази рикӀули сари:

– ХӀушазирад гьарил хӀушала нешала хъули чардухъеная. Секьяйдали хӀуша хӀушала бебкӀибтачира набчира ряхӀмучертили дирадарил, хӀушачи Аллагьра илкьяйда ряхӀмучевсили виаб. 9Аллагьли хӀушазирад гьариллизи сагаси мура хъулиб хӀердируси мер баргахъаб.

Илини илди уммайбариб, илхӀели кӀелра ахъли бисескабииб 10ва илизи бикӀар:

– Нуша хӀечил хӀела халкьличи чардулхъехӀе.

11Амма Наумини иб:

– Хъули чардухъеная, дила рурсби. Селис ляркьутирая хӀуша набчил дарх? ЦархӀилти уршби бирару гьатӀи дила хӀушаб муйли бетаэсти? 12Хъули чардухъеная, дила рурсби, дила цархӀил мурул виахъес ну рахъ дебали рухънараилра. ХӀятта ну дила гӀурра умут лебал или пикририкӀули риасра, – ишдуги ну муруйчил риубси риаслира, ва гӀур дурхӀни баркьаслира? 13Асубирару гьатӀи хӀушаб илди халабаайчи хӀерли кадиэс? Асубирару гьатӀи хӀуша лебилра ил замана муйли агарли калес? Юх, дила рурсби. Дила кьутӀкьудеш хӀушаб бахъ дебали декӀси саби, сенкӀун Раббила някъ набчи къаршили кабизурли саби!

14Ва илхӀелира илди ахъли бисескабииб. ДекӀаррикес гьалар Урпани сунела хъубеш неш уммайрариб, амма Рут иличил рарх калун.

15– ХӀерризи, – рикӀар Науми, – хӀела узуб сунела халкьличи ва сунела аллагьуначи чаррулхъули сари. Иличил рарх хӀура чаррухъен.

16Амма Рутли жаваб бедиб:

– Набзи хӀу рархьратахъес яра хӀезирад гӀелумризахъес махмарикӀуд. ХӀу чина аркьядлира, нура ила ляркьяс, хӀу чинар хьурариадлира, нура илар тӀашрилзас. ХӀела халкь дила халкьли бирар ва хӀела Аллагь – дила Аллагьли. 17ХӀу чинар ребкӀадлира, нура илар рубкӀус ва хӀяририхьили рирус. Эгер бебкӀали ахӀенси ну хӀезирад декӀаррикахъасли, Рабби акаб набчи.

18Рутли сунечил рукьес чӀумали кьасбарили риъни аргъибхӀели, Науми илизи маххӀерикӀанриуб.

19Ва кӀелра хьунул адам Бетлегьемлизи бетаайчи барх башули калун. Бетлегьемлизи бакӀибхӀели, илди багьандан лебилра шагьар важбиуб, илабти хьунул адамти бикӀулри:

– Марлира, ил Науми сарив?

20– Наб Науми[*] мадикӀудая, – рикӀар илдази ил. – Наб Мара[*] дикӀеная, сенкӀун Кьудратла ВегӀли дила гӀямру дебали кьутӀкьутили детаахъур. 21Ну ишарад гьар секӀал лерли дурарухъунсири, амма Раббили гӀеларяхӀ селра агарли чаррухъахъунра. Селис бикӀути наб Науми или? Раббили цӀумрикӀахъира. Кьудратла вегӀли набчи балагь-кьадар дяхӀчиаиб.

22Илкьяйда Науми муаблан Рутличил, сунела уршила хьунуйчил, Муаблизирад чаррухъун. Илди Бетлегьемлизи сабаибтири, мухъила сабухъ бурчес бехӀбихьибхӀели.

### 2


Рут Буазличил къаршириркули сари

1Наумила мура Буаз бикӀуси тухум левсири. Ил урибси ва давлачевси адам сайри. Ил Элимелекла кьамлизивадси сайри.

2Муаблан Рутли Наумилизи иб:

– Набчи гӀяхӀрилзути аршикьянабани гӀелар кавлахъути лугни дурчес[*] хъучи аркьясгу.

Наумини илизи иб:

– Рукьен, дила рурси. 3Ил аррякьун ва аршикьянабани гӀелар кавлахъути лугни дурчес рехӀрихьиб. Ил рякьунси хъула бутӀа Элимелекла кьамлизивадси Буазла сабли уббухъун.

4ХӀера, ил замана Бетлегьемлизивад вакӀибси Буазли аршикьянабази салам бедиб:

– Рабби хӀушаб икьалаиаб!

– Раббили хӀура баркатлавараби! – жаваб бедиб илдани. 5Сунела аршикьянабала халаллизи Буазли хьарбаиб:

– Чила сарив ит жагьил хьунул адам?

6– Халалли жаваб бедиб:

– Ит жагьил хьунул адам муаблан сари, Муаблизирад Наумичил чаррухъунси. 7Илини набзи тиладибариб: «Наб аршикьянабас гӀеларад бугӀмала дурарти лугни луцӀахъес пурбанбара» или. Ил хъучи ракӀиб ва савлиличирад гьанналичи бикайчи ишар сари. Ил хъулир камли рирар.

8Буазли Рутлизи иб:

– ЛехӀризи набчи, дила рурси. Лугни луцӀес цархӀил ургубализи мякьяд ва ишарад гьарахъмариркуд. Ишар дила къуллукъбирути хьунул адамтачил рарх кален. 9ХӀеррикӀен чидил ургубализиб иршулил дила аршикьянаби ва илдас гӀеларад рашен. Нуни дила къуллукъчибачи хъарбарилра хӀечи гачхӀебикахъес, ва гьар шинничи хӀяздухъунхӀели, хӀу дила къуллукъчибани дирцӀути гажинтазирад ружен.

10Рутли, ванзаличи гӀяшриубли икрамбарили, ахъли иб:

– Сен хӀела уркӀи набчи кабизурсив, сен хӀуни дураулкаланничи илгъуна къайгъи дакӀубирусирив?

11Буазли жаваб бедиб:

– Мурул вебкӀили гӀергъи, мура нешлис хӀуни дарибтачила набзи буриб. ХӀуни дудешра, нешра, хала бегӀтала ватӀанра датурри ва хӀеррирес чучила гьалаб селра хӀебалути халкьличи ракӀири. 12ХӀуни дарибти багьандан Аллагьли хӀедра гӀяхӀдешуни дараб. ХӀукӀун Сунела дуклумала удиб мер баргес багьандан Раббиличи, Израилла Аллагьличи, ракӀилри.

13– Ну гӀурра хӀела уркӀи кабизурсили кавлас, дила хужаим, – иб Рутли. – ХӀела къуллукъчибазирад цализилра рухъес агарси набзи, хӀела къуллукъчизи, илцад малхӀямли гъайикӀули, хӀуни дила уркӀи паргъатбиахъубри.

14ХӀерейс кьацӀли букухӀели, Буазли илизи иб:

– Гъамрии иша. Каса кьацӀ ва ил кьанцӀлизи кӀучӀбирен.

Ил аршикьянабала мякьла кариибхӀели, Буазли илис дерзибти кья гьаладихьиб. Илини сунес дигутицад деркун ва гӀурра гӀеладухъун.

15Ризкьила лугни луцӀес ил аризурхӀели, Буазли сунела къуллукъчибас буйрухъбариб:

– БугӀмала ургарад дурчаллира, ил гьиммаруркӀахъидая. 16ГьатӀира ургӀерли, бигьлумазирад илис лугни кадиркахъеная ва илизи дурчахъес далтеная, илис уркъубяхъунира мадуридая.

17Илкьяйда Рут бархӀи ахъайчи хъучир лугна рурчусири. Илини дучибти мухъи дергибхӀели, ризкьи ца бархаличи[*] гъамли адикиб. 18Илдира касили, Рут шагьарлизи ракӀиб, ва хъубеш нешли илини дучибти сецад лерал чедаиб. Рутли гӀуррара, хӀерейс кьацӀли руки гӀергъи, гӀелаб калунси беркала дурасиб ва илис бедиб.

19Хъубеш нешли илизи хьарбаиб:

– ИшбархӀи хӀу чинар рурчули калунри? Чинар рузири хӀу? ХӀечи илгъуна къайгъи дакӀубарибси адам баркатлаираб!

Рутли сунела хъубеш нешлизи сари чичир рурчули калунал буриб.

– Ну ишбархӀи сунечир рурчули калунси адамлис Буаз бикӀар, – иб илини.

20– Аллагьли ил баркатлаварибси сай! – рикӀар Науми уршила хьунуйзи. – Илини барибси гӀяхӀдеш мицӀиртачира бебкӀибтачира чебетиули саби[*].

ГӀур имцӀабариб:

– Ил адам нушала гъамси тухум сай.

21Муаблан Рутли иб:

– Илини набзи ишкьяйда булан иб: «Дила ризкьи дучили тамандиайчи дила хӀянчизартачил рарх кален».

22Наумини сунела уршила хьунул Рутлизи иб:

– Ил гӀяхӀси саби, дила рурси, илала хӀянчизар хьунул адамтачил рарх рашни, сенкӀун чила-биалра цархӀил хъучир хӀу гьимрукӀахъес асубири.

23Рут мухъилара анкӀилара сабухъ бучили таманбиайчи Буазла хӀянчизар хьунул адамтачил рарх калун ва лугни дурчи. Сари биалли хъубеш нешличир хӀеррирулри.

### 3


Рутра Буазра дургӀелаб

1Гьачам хъубеш неш Науми Рутлизи рикӀар:

– Дила рурси, нуни хӀед хӀерриахъес паргъатси мер баргес къайгъибарес гӀягӀнили ахӀенара, хӀед гӀяхӀил биахъес багьандан? 2ХӀу сунела хӀянчизар хьунул адамтачил калунси Буаз нушала тухум ахӀену гьатӀи? ИшбархӀи бархӀехъ илини дургӀелализир мухъи дягӀдалтули сай. 3Рирцили, бизили тӀемдикӀути гӀявадешуна ракили, хӀела гӀяхӀтигъунти палтар чегьа. ДургӀелализи рукьен, амма ил уки ва ужи валкьаайчи илала хӀулбау мариркуд. 4Ил кайхьунхӀели, ил кайхьунси мер хӀисиббара. ГӀур рукьенну илала кьяшмачибси юргъан гьаргбара ва карихьен[*]. Се барес гӀягӀнисил илини хӀези буру.

5– Нуни гьар секӀал хӀу рикӀуливан дирис, – жаваб бедиб Рутли.

6Ил дургӀелализи рякьун ва хъубеш неш рикӀути гьар секӀал дариб.

7Уки ва ужи валкьаурхӀели, ва гӀяхӀси гьавличи викибхӀели, Буаз арякьун ва балчала гӀебала дублав кайхьун. Рут багьлали гъамриуб, юргъан гьаргбариб ва илала кьяшмала мякьла карихьун. 8Дайдуги ил тирхьухъун, ласиуб ва сунела кьяшмала мякьлар карихьунси хьунул адам раргиб.

9– ХӀу чи сарри? – хьарбаиб илини.

– Ну хӀела къуллукъчи Рут сарра, – рикӀар ил. – ХӀела дукала дила чеди тӀинтӀбара[*], хӀукӀун нуша уцахъуси тухум сайри.

10– Раббили хӀу баркатларараби, дила рурси, – жаваб чарбатур Буазли. – Ил гӀяхӀси баркьуди хӀуни гьалаб барибсиличиб халаси саби: хӀу жагьил мурул адамтас гӀеларад дуцӀрикӀес кахӀериири – я давлачебтас, я мискинтас. 11Ва гьаннара хӀу урухмакӀуд, дила рурси. Нуни хӀед хӀуни тиладибируси бирис. Лебилра шагьарлантани балули саби хӀу кабизалачерси хьунул адам риъни[+]. 12Ну гъамси тухум сайлихьалли, хӀела набчивра гъамси тухумра лев. 13Дуги беркӀес ишар кален, эгер савли илис хӀу гӀеррурцан ветаэс дигули ахъалли, гӀяхӀси саби, илкьяйда биаб. Амма дигули ахӀехъалли, Рабби лев, нуни ил бирис. Русен ишар шаладикайчи.

14Ва ил савлиличи бикайчи илала кьяшмала мякьлар карихьи калун, амма жявли аризур, ца адамли цархӀил адам вагьесли баайчил, сенкӀун Буазли иб: «ДургӀелализи хьунул адам ракӀниличила чилилра мабагьаб».

15Буазли илизи иб:

– ХӀечибси чейхъан набчибяхӀ гьабуца.

Илини сай викӀуси барибхӀели, Буазли чейхъайзи урегал сяхӀ мухъила какьур ва ил мах хъуцӀрумачи кабихьахъес илис кумекбариб. Илала гӀергъи Буаз шагьарлизи арякьун.

16Рут сунела мура нешличи чаррухъунхӀели, Наумини хьарбаиб:

– Гьу, секьяйда, дила рурси?

Буазли сунес се барибал илини Наумизи гьар секӀал дуриб, 17гӀур имцӀабариб:

– «ХӀела хъубеш нешличи дацӀ някъбачил чармарулхъад» викӀули, илини наб ишди урегал сяхӀ мухъилара гиб.

18Наумини иб:

– Гьандуца, дила рурси, гьар секӀал селичил тамандирарал багьайчи. Ил адамкӀун, ишбархӀи лерилра гьунчидушили бекӀдарайчи паргъатхӀейрар.

### 4


Буаз Рутличи хъайчикайрули сай

1Буаз шагьарла къапуличивяхӀ ватихьиб ва илав кайиб[*]. Сунечила ил гъайикӀули калунси тухум[*] мякьлавад шалгӀевулхъухӀели, илизи Буазли иб:

– ИшавяхӀ ласии, дила тухум, ва набчил кайи.

Ит гъамиуб ва кайиб.

2Буазли шагьарла тямадабазибад вецӀал адам жибариб ва илдази иб:

– Кадиирая иша.

Илди кабииб.

3Илала гӀергъи илини ит баягъи тухумлизи иб:

– Муаблизирад чаррухъунси Наумини нушала тухумлизивадси Элимелекла буибси авлахъ бирцули сари. 4Нуни пикрибарира иличила хӀези багьахъес чебиркур или, ва иша кабиибтира лебли ва дила халкьла халатигъунтира лебли, ил хӀуни аса. Амма хӀуни исули хӀейадли, бура набзи, нуни багьес багьандан. Ил барескӀун хӀела цаибил яргала ихтияр лебси саби, ну биалли – хӀед гӀелавадси сайра.

– Нуни ил исулра, – викӀар ил.

5ИлхӀели Буазли иб:

– Наумила ванза черасибси бархӀи, хӀед муаблан Рутличи, вебкӀибсила гамъачи, хъайчикайэсра хӀяжатбиркур, хӀушаб урши акӀубхӀели, ванзала вегӀдеш вебкӀибсила хъалибарглизиб калахъес багьандан.

6Амма тухумли иб:

– Илгъуна анцӀбукьлизиб биалли, нуни ил асес хӀейрус, сенкӀун дила ну вегӀси мулк урехилизи биркахъисну. ХӀебиалли, ил асес ихтияр хӀела биаб, нуни биалли ил асес хӀейрус.

7(Гьаларла замунтазиб Израиллизиб лебдеш сунес исухӀели яра иличи ихтияр цархӀиллизи бедлугухӀели, илгъуна вачарла бутӀакьянчибазивад цали сунела сандали чеббалтусири ва ил итиллизи бедлугусири. Израиллизиб вачар тасдикьбирнила илгъуна тяхӀяр лебсири.)

8Тухумли Буазлизи иб:

– ХӀуни аса.

Ва сунела сандали чеббатур.

9ИлхӀели Буазли тямадабази ва лебилра халкьлизи багьахъур:

– ИшбархӀи хӀуша бикьруми саррая: нуни Наумилизирад Элимелекла, Хилиунна ва Махлунна вегӀдешлизир дуибти гьар секӀал тӀалабдирулра. 10Илкьяйда нуни Махлунна гамъа Рут кариира, вебкӀибсила хъалибарглис ванза калахъес багьандан, тухумтала ва шагьарлантала ургаб илала у бетхӀехъахъес багьандан.

11ИлхӀели тямадабани ва къапула гьалабти лебтанилра иб:

– Нуша бикьруми сарра. Раббили хӀела хъули арицӀуси хьунул бахъал дурхӀнала регӀ ретаахъаб! Ил Израилла хъали барх тӀашбатурти[*] РяхӀилгъуна ва Лиягъуна ретаахъаб! Эпратализиб давла тӀалаббирен ва хӀела у Бетлегьемлизиб машгьурбиаб[+]. 12Раббили хӀед ил жагьил хьунул адамлизибад наслу луга. Ва ил наслула гӀяхӀдешли хӀела жинс Парецлагъуна[*] бетарар. Ил Парец биалли Тамарли Ягьудас варкьибсири.


Пача Даудла хала бегӀти

13Илкьяйда Буазли Рут кьабулрариб ва ил илала хьунул ретаур. Буаз иличил кайхьун, Раббили илис дурхӀялисраахъес имкан бедиб ва Рутли урши варкьиб.

14Наумилизи хьунул адамти бикӀулри:

– Баркатчевси сай Рабби, Илини хӀу къайгъили алавруцеси агарли хӀературри. Уршила у Израиллизиб машгьурбиаб! 15Илини хӀела гӀямру сагадирахъу, хӀу рухънараибхӀели къайгъили гӀеррурцури. ИлкӀун хӀед ригахъуси уршила хьунуй варкьибси сай. Ил биалли хӀед верхӀел уршиличир гӀяхӀси сари.

16Наумини виштӀал авциб, ил кӀапӀуцили вихи ва ил къуллукъли алавуциб.

17Илаб хӀербирути унра хьунул адамти бикӀутири:

– Наумила урши акӀубли сай.

Илдани илис у бедиб, Абид бихьиб. Ил Гьесайла дудеш ветаур. Гьесай биалли Даудла дудеш сайри.

18[•]ХӀера, ишгъуна сабри Парецла гӀебакӀубтала наслу: Парец Гьесрунна дудеш сайри, 19Гьесрун – Рамла дудешри, Рам – Аминадавла дудеш, 20Аминадав – НяхӀшунна дудешри, НяхӀшун – Салманна дудешри, 21Салман – Буазла дудешри, Буаз – Абидла дудешри, 22Абид – Гьесайла дудешри, Гьесай биалли Даудла дудеш сайри.

## Эстер

### Эстер

Эстер


[1]

[2]

[3]

[4]

[5]

[6]

[7]

[8]

[9]

[10]


Эстер


Жузла бухӀнабуц

«Эстер» бикӀуси жузлизиб чучила бурути анцӀбукьуни Шушан-къалализибси Персияла пача Ахашверушла кӀялгӀялизир кадиркули сари. Вавилуннизибад 320 километрла тяйдили мерлабиубси Шушан жявзаманала шагьар сабри.

Пача Ахашверушли (ил Ксеркс I-ибил виэс асубирар) нушала манзиллис гьалабси заманала 486 – 465 ибти дусмазиб Персияла пачалихълис пачадеш дирусири. Пача Ахашвурушла хьунул Вашти иличи лехӀахъес гӀелумризурхӀели, пачани ил рархьратур ва сунес Эстер бикӀуси жугьутӀ рурси карииб. Ил цӀуръа сарри, пачала къуллукъчили сайси илала узикьар Мардахайли сунела рурсиван арикьурсири.

Пачачи гъамси ХӀяман бикӀуси пачала къуллукъчила Мардахайличи ва жугьутӀуначи гьимидухъун ва илала пачалихълизибти лебилра жугьутӀуни кабушахъес буйрухъбарахъес пача кьабуликахъиб. Жузла гӀелабси бутӀализиб бурули саби сунела халкь берцахъес багьандан Эстерли сунела гӀямрулис сегъуна урехи акӀахъубал.

### 1


Пачала хьунул Вашти пачас мутӀигӀхӀеракӀни

1Ил биубсири Ахашверушла[*] бурхӀназиб. Ахашверушли биалли Индиялизибад Кушлизи бикайчи мерладиубти даршлим гъануверхӀра мер-мусалис пачадеш дирулри[+]. 2Ит замана пача Ахашверуш Шушан-къалализив сунела пачадешла тахличи кайилри. 3Илини пачадеш дируси хӀябъибил дуслизиб сунела лебилра талхъунтас ва къуллукъчибас сяхӀбат бариб. Персияла ва Мидияла гӀяскуртала халатигъунти бурги, давлачебти адамти, мер-мусала хӀякимти пачачи бакӀиб. 4Сунела пачалихъла давлумала дахъдеш ва чебяхӀдешла лямцӀ даршлим гехӀцӀали бархӀила духӀнар чедаахъиб. 5Илди бурхӀни шалгӀердухъунхӀели, пачани, халалличибад бехӀбихьили виштӀалличи бикайчи, Шушан-къалализибти лебилра халкьлис пачала кӀялгӀяла анхъличилси азбарлизиб верхӀел бархӀи бухъянбитӀунси сяхӀбат бариб. 6Илар цӀуба бамбала ва хьанцӀа балала шаршавти мармар къаркъала тӀулрачир черяхӀяхъилри. Илди тӀулрачирти цӀуб арцла мявнази цӀуба ва цӀяба-хӀунтӀена гантирла гьимиртачил дигьири. Тухри мургьила ва цӀуб арцла сарри, чӀябар биалли хӀунтӀена, цӀуба, рурхӀути ва цархӀилти ранг-рангла дурхъати къаркъуба буцилри. 7Гьаладирхьути держ жура-журала мургьила хъабназир сарри, пачала сахаватдешли, чягъир даари лерри. 8Держ гуждан дужахъули ахӀенри, сенкӀун пачани сунела хъулибти тӀашкьянабачи хъарбарилри сяхӀбатличивси гьариллис дигуси бирахъес.

9Пачала хьунул Ваштинира Ахашверуш пачала кӀялгӀялизиб илкьяйдали хьунул адамтасра сяхӀбат барилри.

10ВерхӀъибил бархӀи, чягъирли сунела уркӀи разибиахъубхӀели, Ахашверушли сунес къуллукъбирути верхӀел бурхъази – МехӀуманнизи, Бизтази, ХӀярбуннизи, Бизтази, Абагтази, Зитарлизи ва КӀаркӀаслизи – буриб[+] 11бекӀличиб пачала тажличил пачала хьунул Вашти карукахъес, халкьлизи ва талхъунтази илала жагадеш чедаахъес, сенкӀун ил дебали жагаси саррину. 12Бурхъабани баахъибси пачала буйрухъ хӀясибли, пачала хьунул Вашти ила рукьес кьабулхӀерикиб. ИлхӀели пача гӀясииуб ва илизир гьимила цӀа адалкун. 13ГӀур пача гьаларла тяхӀяр-кьяйда далути пасихӀтачил гъайкавхъун, сенкӀун пачала илгъуна тяхӀяр лебсири: зегъа ва гӀядатуни далутачил пикри цалабяхъили, къуллукъуни бекӀдируси. 14ИтхӀели иличи гъамти сабри: Каршин, Шетар, Адмата, Таршиш, Мерес, Марсен, Мемухъан – Персияла ва Мидияла верхӀел талхъан, чусра асубирути пачала дяхӀ чедиэс ва пачалихълизиб халатили сабти. 15Бурхъабани багьахъурси пача Ахашверушла гъай бетхӀеберхахъни багьандан гӀядат хӀясибли пачала хьунул Ваштис се бируси? 16Ва Мемухъанни пачази ва талхъунтази иб: пачала хьунул Вашти ца пачала гьаларцун ахӀен гӀяйибла регӀ. Пача Ахашверушлис хъархӀерти мер-мусаличибти лебилра талхъунтала ва халкьанала гьалар гӀяйибла регӀ сари ил. 17СенкӀун пачала хьуна баркьуди лебилра хьунрачи биур, ва илданира чула муйли мучлахӀебиру ва бикӀар: пача Ахашверушли хъарбариб пачала хьунул Вашти сунела гьала кахъес, ил биалли иличи хӀярякьун. 18Гьанна биалли пачала хьуна баркьудиличила багьурти Персияла ва Мидияла бикабира пачала лебилра талхъунтази илкьяйда бикӀескабирар. ИлхӀели илдала ургар дахъал гьими-кьяс дирар. 19Пачас дигули виалли, пачала хӀукму дурабухъаб, Персиялара Мидиялара гӀядатунази белкӀаб ва гӀур убмабяхъяб. Вашти гӀур пача Ахашверушла гьала дурамарухъаб, пачани сунела хьуна пачадешла даража иличир гьатӀира гӀяхӀсилизи бедаб[+]. 20Пачала илгъуна хӀукму лебилра пачалихълизи тӀинтӀбиубхӀели, пачалихъ сецад халаси биаллира, халатачибад бехӀбихьили биштӀатачи бикайчи, лебилра хьунул адамтани чула муйлала хӀурматбиру. 21Пачас ва илала талхъунтас илгъуна гъай гӀяхӀбизур, ва пачани Мемухъан викӀуси бариб. 22Илини лебилра пачалихълизи, лерилра мер-мусаличи, гьарил миллатличи чула мезли ва чула хӀурпрачил делкӀунти пачала кагъурти дархьиб, гьарил мурул сунела юртлизив хужаим виаб ибси. Иличила лебилра халкьанази чула мезли багьахъур.

### 2


Персияла пачала сагаси хьунул

1Илис гӀергъи Ахашверушлизиб гьими чебарбякьунхӀели, пачас Вашти гьанрикиб, илини барибсира ва илис сунени барибси хӀукмура[+]. 2Пачас къуллукъбирути адамтани иб: «Пачас куц-бекӀлизиб жагати рурсби баргес умцӀербухъаб! 3Пачани сунела пачалихъла лерилра мер-мусаличи вакилти бархьаб ва илдани Шушан-къалализибси хьунул адамтала юртлизи лебилра жагати жагьил рурсби бучаб. Илди пачала хьунрас къараулбируси урхъа Гегайла хӀерудилиу бедаб. Илдас илар чархличи дикути гӀявадешуни дедаб. 4Пачала хӀулбас илдазирад гӀяхӀризурсигъуна Ваштила мерличир пачала хьунулли ретааб». Ил гъай пачасра гӀяхӀбизур ва илкьяйда барра бариб.

5Шушан-къалализив ца жугьутӀ леври, илала у Мардахай сабри. Ил Бунъяминна къурлизибадти Яирла урши, Шимайла урши, Кишла урши сайри. 6Мардахай Вавилунна пача Небухаданасарли Ерусалимлизибад дураибти цархӀилти ясиртачил варх, ил лугӀилизив Иудеяла пача Екунияра виахъубли, гечбарибтазивад сайри. 7Мардахайли арикьурсири ХӀядасса – ил сарри Эстер – сунела рузикьар. Илала я неш я дудеш агартири. Рурси куц-бекӀлизирадра жагасири, гӀяхӀсира сарри. Илала дудешра нешра бебкӀибхӀели, ил Мардахайли рурсила мерличир сунечи аррукибсири.

8Пачала хъарбаркьра хӀукмура дагьахъурхӀели, бахъал рурсби Гегайла хӀерудилиу Шушан-къалализи бучиб. Эстерра пачала кӀялгӀялизи сарукиб ва хьунрачи хӀерудибируси Гегайлизи редиб. 9Илала хӀулбас ил рурси гӀяхӀризур ва цархӀилтас гьалар чераиб. Гегайли чархличи дикути гӀявадешунира ва илис детиркути цархӀилти секӀалра итмадан дедахъиб, илис пачала кӀялгӀялизибад черикӀла верхӀел къаравашра декӀарбариб, илдачил рарх ил пачала кӀялгӀялизибси хьунул адамтала юртла гӀяхӀсигъуна хъули гечрариб.

10Сунела халкьличила я тухумличила Эстерли селра бурули ахӀенри, сенкӀун илизи Мардахайли селра хӀебурахъес буйрухъбарилри. 11Гьар бархӀи Мардахай хьунул адамтала юртла азбарличи гъамирулри ва Эстерла арадеш сен сабил балулри, ил севан сарил хьарбиулри.

12ЯргабаибхӀели, гьарил рурси пача Ахашверушличи аркьулри. Амма илис гьалар гьарил рурсили вецӀнукӀира баз хӀядурдеш бирулри, хьунул адамлис чебаахъиливан: урегал баз чарх гӀяхӀтӀемла гӀявадешли бикулри, урегал баз – цархӀилти гӀяхӀтӀемла шинкӀадешуна. 13Илала гӀергъи рурси пачачи ретицӀулри. Илис сунечил барх хьунрала юртлизибад пачала кӀялгӀялизи касес дигуси се дигара лугулри. 14БархӀехъ ил рухӀнарулхъусири ва гӀергъила бархӀи савли хьунул адамтала юртлизи, пачала бигнабала къараул урхъа ШягӀяшгасла хӀерудилиу чаррулхъусири. ГӀур ил пачачи аркьуси ахӀенри. ЧӀянкӀли пачас ил гӀяхӀризурхӀели ва у ахъили жирарибхӀели ахӀенси. 15Мардахайли сунела рурсиван арикьурси адавзи Абихаилла рурси Эстерли, пачачи рукьес ярга сабаибхӀели, сунес селра тӀалаббируси ахӀенри, хьунрачи хӀерудибируси пачала урхъа Гегайли касахъес бурибси ахӀенси. Сари чериути лебтасалра Эстер гӀяхӀризурлири[+]. 16ХӀера, ил пача Ахашверушличи пачала кӀялгӀялизи киб. Ил биубсири Ахашверушли пачадеш дируси верхӀъибил дусла вецӀъибил, тевет базлизиб.

17Пачас Эстер цархӀилти лебилра хьунул адамтачир ригахъусили ретаур, пача лебилра рурсбазирад иличи гӀяхӀил валикили, гьалар чериули, хӀерикӀулри. Илини Эстерла бекӀличи пачадешла таж чебииб ва Ваштила мерличир ил сунела хьунул рариб.

18Эстер багьандан пачани сунела лебилра талхъунтасра къуллукъчибасра халаси сяхӀбат бариб, мер-мусалис кункдешуни дариб ва пачалагъунти сахаватдешличил савгъатуни дутӀиб.


Мардахайли вершадеш пуждариб

19КӀиибил яргалисра рурсби бучибхӀели, Мардахай пачала кӀялгӀяла къапула гьалав кайилри[*]. 20Сунес Мардахайли буйрухъбарили кьяйда, Эстер илхӀелира сунела тухумдешличила ва сунела халкьличила селра хӀебагьахъурли лералри. Мардахайла хъарбаркьуни биалли Эстерли гьаннара, сунечир арилкьули калунхӀеливан, дурусли тамандирулри.

21Ца бархӀира, Мардахай пачала къапула гьалав кайили левли, пачала хъули айцӀуси мерлис къараулбирути пачала кӀел бурхъа БигтӀан ва Тереш Ахашверушличи гьимили бицӀилри ва иличи хӀилла дураберкӀес кьасбарилри. 22Иличила багьурли, Мардахайли пачала хьунул Эстерлизи багьахъур, Эстерли биалли иличила Мардахайла шайзибад пачази буриб. 23Ахтарди дураберкӀибхӀели, вершадеш ашкардиуб ва илди кӀелра бурхъа тӀайчиб чебяхӀкахъиб. Илди анцӀбукьуначила гьар бархӀи дирути БелкӀанала жузлизи пачара левли белкӀунсири[+].

### 3


ХӀяманни жугьутӀуни къирбарес кьасбарили сай

1ИлхӀейчивад пача Ахашверушли ХӀяман чевяхӀвариб. Ил Агагла жинслизивадси ХӀяммидатла урши сайри. Пачани ил чевяхӀвариб ва сунела лебилра талхъунтачив ахъли катур. 2Пачала кӀялгӀяла къапула гьалаб бирути лебилра къуллукъчиби ХӀяманнис кьукьмусбиркутири ва илала гьалаб ванзаличи бяхӀудили кабиркутири, сенкӀун ил бирахъес пачани буйрухъбарилри. Мардахай биалли я кьукьмусиркули ахӀенри, я илала гьалав вяхӀудили каркули ахӀенри.

3Пачала къапула гьалаб бирути къуллукъчиби Мардахайлизи бикӀулри: сен хӀуни пачала буйрухъ таманхӀебирулри? 4Илди илизи гьар бархӀи илкьяйда бикӀутири, амма ил илдачи лехӀихъули ахӀенри. ИлхӀели илдани ХӀяманнизи багьахъур, илхӀелилра Мардахай сунела гъайличивад чевхӀелхъанал багьес дигули. ИлиникӀун илдази бурилри сай жугьутӀ виъниличила.

5Мардахай сунес кьукьмусхӀеркули ва вяхӀудили ванзаличи кахӀеркули чеибхӀели, ХӀяман иличи гьимили вицӀиб. 6Ца Мардахайличицун някъ ахъбуцни бахъ дебали камсилизи халбарили, гӀурра сунези Мардахай чиди халкьлизивадси саял бурибхӀели, ХӀяманни кьасбариб Ахашверушла пачалихълизибти лебилра жугьутӀуни, Мардахайла халкь, къирбарес.

7Пача Ахашверушли пачадеш дируси вецӀнукӀираибил дусла цаибил, рисан, базлизиб, ХӀяманна гьалаб базра бархӀира чердикӀес багьандан чӀала буршусири. Ва чӀала дусла вецӀнукӀираибил базличи – адар базличи бакӀиб[+]. 8Пача Ахашверушлизи ХӀяманни иб: хӀела пачалихъла лерилра мер-мусаличиб цархӀилти халкьанала ургаб тӀинтӀкабиубти цабехӀ халкь леб. Илдала гӀядатунира цархӀилти халкьанала гӀядатуназирад декӀардулхъули сари, илдани пачала хӀукмуртира тамандирули ахӀен, илди илкьяйда батес пачасра асухӀебирар[+]. 9Пачас дигули виалли, илди къирбарахъес хъарбараб. ИлхӀели нуни пачала хазна бихӀянтази, пачала хазнализи кадихьахъес цӀуб арцла вецӀал азир талант[*] дедлугас. 10Пачани сунела някъличибад тӀулека-мугьур чеббердиб ва ил ХӀяммидатла урши, Агагла жинслизивадси ХӀяманнизи, жугьутӀунала душмайзи, бедиб[+]. 11Ва пачани ХӀяманнизи иб: илди цӀуб арц хӀед далтулра, илди халкьлис биалли хӀед дигуси барес вируд.

12Цаибил базла вецӀнухӀябраибил бархӀи пачала кагъурти лукӀанти жибариб. Ва илдани, ХӀяманни буйрухъбарили кьяйдали, хӀукму цахӀнабяхъиб. Ил мер-мусала хананачи ва мер-мусаличибти хӀякимтачи, ва гьарил халкьла букӀрачи чула мерла хӀурпрачил гьарил халкьличи чула мезли белкӀунсири. Ил хӀукму пача Ахашверушла шайзибад пачала тӀулека-мугьурличил марбарибсири[+]. 13Пачалихъла лерилра мер-мусаличи чяпартачил кагъурти дархьибтири, виштӀалличибад халалличи бикайчи, илдала лугӀилизиб дурхӀнира хьунул адамтира биахъубли, лебилра жугьутӀуни агарбарахъес, кабушахъес, къирбарахъес, илдала лебдешра мулканира ца бархӀила духӀнар хъям-кьацӀдарахъес, вецӀнукӀираибил базла, адар базла, вецӀнухӀябраибил бархӀи[+].

14Илди хӀукмуртачилти кагъурти лерилра мер-мусаличи, зегъа сарлин даахъес ва лебилра халкьлизи дагьахъес гӀягӀнитири, лебилра ил бархӀиличи хӀядурбиахъес багьандан. 15Пачала хъарбаркьличил урчачиб чяпарти хъярхъли дурабухъун. Шушан-къалализибра, хӀукму белчӀи, багьахъур. Пачара ХӀяманра кабиили бужулри, Шушан-къала биалли хӀякдешлизибри[+].

### 4


Мардахайли Эстерлизи кумекбарахъес тиладибирули сай

1Иличила багьурхӀели, Мардахайли сунечирти палтар гъярдердиб, зибкьни чегьур, сунечи палда пухӀдариб ва, децӀличилси тӀамали ахъли вявикӀули, шагьаркад ватихьиб. 2Ил ваибси пачала кӀялгӀяла къапуличицун сайри, сенкӀун зибкьна вегӀиубли пачала кӀялгӀяла къапулизивад ветацӀес асубирули ахӀенри.

3(Пачала хъарбаркьличилси ил хӀукму чидилти мер-мусаличи бакӀалра, гьар мерличиб жугьутӀуни мурхьли децӀбикӀулри, дуббурцулри ва биса-яслизибри, бахъалгъунти, зибкьнази бегӀбиубли, палдализи кабилхьулри)[+].

4Къаравашуни ва бурхъаби Эстерличи бакӀиб ва иличила буриб. Пачала хьунул дебали паргъатагарриуб ва зибкьнала мерлар чегьахъес Мардахайлис палтар дархьиб, амма илини кьабулхӀедариб. 5ИлхӀели Эстерли пачани сунес кабатурти бурхъабазивад цали сайси Хатах живариб, ва иличи хъарбариб лерилра илди авара селис сарил Мардахайлизибад багьахъес.

6Хатах Мардахайличи пачала кӀялгӀяла къапула гьалабси шагьарла майдайчи дуравхъун. 7Мардахайли Хатахлизи сунес бетаурсиличила буриб, ва жугьутӀуни къирбаресли ХӀяманни пачала хазнализи сецад цӀуб арц дедес чесилилра буриб[+]. 8Урхъази илини Шушаннизиб дураибси жугьутӀуни къирбирнила хӀекьлизибси хӀукмуличилси кагъарра бедиб. Илини урхъачи хъарбариб ил хӀукмуличилси белкӀ Эстерлизи чебаахъес, гьар секӀайчила бурахъес ва чехьри бархьиб: ил пачачи рукьяб, сунела халкь багьандан илизи тиладибараб ва бусравбараб[+]. 9Хатах чарухъун ва Мардахайла гъай Эстерлизи дуриб.

10Амма Эстерли Хатахличи хъарбариб Мардахайлизи ишкьяйда бурахъесра: 11«Пачала лебилра къуллукъчибани, ва пачала мер-мусаличибти халкьананира балуси саби, эгер чи-биалра, мурул адам яра хьунул адам, жихӀерибкъи, пачачи ацӀалли, бухӀна азбарлизи ухӀнаухъалли, илис бируси танбихӀ ца саби – бебкӀа. ЧӀянкӀли пачани илала шайчибяхӀ мургьила тӀерхьа гьабуцаллицун, ил адам мицӀирли валта. ХӀера, нура хӀябцӀали бархӀи пачачи жирарили ахӀенра»[+].

12Эстерла гъай Мардахайличи даахъиб. 13Ва Мардахайли Эстерлис ишгъуна жаваб бедиб: «ХӀу пикримарикӀуд, – илар, пачала кӀялгӀялизир – лебилра жугьутӀуназирад цацун уцус или. 14Эгер илгъуна бархӀи хӀу лехӀкахъили руадлира, кумек ва берцуди жугьутӀуначи ляркьян, амма илди цархӀил тяхӀярли ляркьян, хӀу биалли рубкӀуд, хӀечил барх лебилра хӀела жинсра. Чили саби балуси, ишгъуна бархӀи багьандан ахӀенрил хӀу пачала хьунулли ретаурсира?»

15ИлхӀели Мардахайлис Эстерли ишгъуна жаваб бархьиб: 16«Укьенну Шушаннизиб лебти лебилра жугьутӀуни учибяхъя ва ну багьандан дубдурценая – хӀябал бархӀи ва хӀябал дуги мадукудая ва мадужудая. Ва нура дила къаравашуначил илкьяйда дубрурцус, гӀур пачачи аркьясра, ил барни гӀядатличи къаршиси биалра. Эгер ну ребкӀасли – кьисмат илгъуна буили саби».

17Мардахай арякьун ва гьар секӀал Эстерли сунечи хъардарили кьяйда дариб.

### 5


Пачази Эстерла тилади

1ХӀябъэсил бархӀи Эстерли пачала палтар чегьур, рякьи пачала кӀялгӀяла бухӀнабси азбарлизир, пачала хъа гьалар, тӀашризур. Пача биалли сунела тахличи кайилри – пачала хъулив, хъа унзаличи вяхӀчили[+]. 2Азбарлизир тӀашли пачала хьунул Эстер чераибхӀели, пачани иличи сай гӀяхӀси хӀяйчив виъни хӀясиббариб. Илини сунела някълизибси мургьила тӀерхьа Эстерла шайчибяхӀ гьабуциб. Эстер гъамриуб ва тӀерхьала бехӀличи гачрикиб[+]. 3Пачани илизи хьарбаиб: «ХӀед се дигулри, пачала хьунул Эстер? Сегъуна сабив хӀела тилади? Байхъала пачалихъ дигара тиладибара – лерил кайсид»[+]. 4Эстерли иб: «Эгер пача набчи гӀяхӀси хӀяйзив виалли, сунечил варх ХӀяманра касаб ва ишбархӀи нуни пачас бируси сяхӀбатличи вакӀаб». 5Пачани иб: «Къалабали ХӀяман живарая, ва гьар секӀал Эстерлис дигули кьяйда диаб!» Пача ХӀяманничил Эстерли барибси сяхӀбатличи вакӀиб. 6Илдани чягъирла бержиб, ва пачани Эстерлизи иб: «ХӀуни се тиладибирулрив? ХӀела лерил секӀал дирар. Сегъуна сабив хӀела тилади? Байхъала пачалихъ дигара тиладибара – гьар секӀал дарили дирар». 7-8Ва Эстерли жаваб бедиб: «Эгер ну пачала гьалар ряхӀмуличи лайикьрикили риасли, эгер нуни тиладибарибси ва бусравбарибси барес пачас дигули ахъалли, нуни тиладибирулра ва бусравбирулра – пача ХӀяманничил нуни чус жягӀял бируси сяхӀбатличи вакӀаб, илхӀели нуни пачас жаваб лугас»[+].


ХӀяманнис Мардахай чевяхӀкахъес дигули сай

9Ит бархӀи ХӀяман разили ва гӀяхӀси гьавличил дуравхъун. Амма пачала кӀялгӀяла къапула гьалав илини Мардахай чеибхӀели ва, ил сунела гьалав атхӀейзурхӀели, хӀятта уркӀалра хӀевхъунхӀели, – ХӀяман Мардахайличи гьимили вицӀиб,[+] 10амма гьандуциб ва хъули арякьун.

Сунела гьалмагъунира хьунул Зерешра жибарахъес хъарбарили,[+] 11ХӀяман илдази сунела асилдешличила ва давлаличила, ва севан сунела бахъал уршби лебал, секьяйдали сай пачани ахъварибал, ва сунела мякьлабти цархӀилти хӀякимтачив ва талхъунтачив чевяхӀварибал гъайикӀескайиб[+]. 12«Ва гӀуррара, – буриб ХӀяманни, – пачала хьунул Эстерли, сяхӀбат барили, пачачил варх сунечи вакӀахъес, чи-биалра цархӀил ахӀи, ну живарилра! Ва ну жягӀялра пачачил варх иличи живарилра. 13Амма илди лерилра наб селра ахӀен, пачала кӀялгӀяла къапула гьалав нуни жугьутӀ Мардахай кайили чейули левалцадхӀи».

14Илала хьунул Зерешли ва гьалмагъунани илизи иб: «ШуцӀали декӀла ахъдешличилси тӀал тӀашбатахъаб, савли биалли пачази тиладибара ил тӀайчив Мардахай чевяхӀкахъахъес, ва паргъатси уркӀиличил пачачил варх сяхӀбатличи укьен». ХӀяманнис илди гъай кьабулдикиб, ва илини тӀал тӀашбатахъес хъарбариб[+].

### 6


Пачани Мардахайла хӀурмат барахъес хъарбирули сай

1Ит дуги пачас гьанкӀ лябкьули ахӀенри. Илини хъумхӀертес белкӀани дируси жуз хахъес хъарбариб, ва пачас ил бучӀескабииб[+]. 2Илизиб белкӀ лебри, секьяйда Мардахайли пача Ахашверушличи някъ ахъбуцес кьасбарибти унабурхӀлис къараулбирути пачала кӀел бурхъа БигтӀан ва Тереш пужбарибтирил буруси[+]. 3Пачани хьарбаиб: «Ил барнилис Мардахайла сегъуна хӀурмат барибсири, ил секьяйда шабагъатлаварибсири?» Ва пачачи гъамти къуллукъбирути адамтани жаваб бедиб: «Ил секьяйдалра шабагъатлаварибси ахӀенри».

4Пачани хьарбаиб: «Ит чи сая азбарлизивси?» Ил биалли пачала кӀялгӀяла дурабси азбарлизивси ХӀяман сайри – сунени тӀашбатурси тӀайчив Мардахай чевяхӀкахъахъес буйрухъбарахъес пачази тиладибарес вакӀибси[+]. 5Пачала къуллукъчибани багьахъур: «Ил азбарлизив тӀашси ХӀяман сай». Пачани буйрухъбариб: «ХӀебиалли, ухӀнаухъаб». 6ХӀяман ухӀнаухъун ва пачани илизи хьарбаиб: «Пачани хӀурмат барес дигуси адамлис се бирусив?» ХӀяман пикриухъун: «Дила хӀебиалли, гӀур чила саби ишис хӀурмат барес дигуси?» 7Ва ХӀяманни пачас жаваб бедиб: «Эгер пачас чила-биалра хӀурмат барес дигули виалли, 8пачала палтар садухаб, сарира пачани челгьути, бекӀличиб пачалагъуна тажчебси урчи сабукаб, сунечив мурдали пача вашуси. 9Илди палтарра урчира пачала бегӀлара бурибти хӀякимтазивадси чизи-биалра дедаб, илини биалли пачани хӀурмат барес дигуси адам вегӀвараб, ил урчиличи мурдаватаб ва, ургьур буцили, урчи шагьарла майдайчи дурааб, ахъли балахъули: „ХӀеръая се бирулил пачани хӀурмат барес дигуси адамлис!“», или.

10ИлхӀели пачани ХӀяманничи хъарбариб: «ХӀу чучила викӀути палтарра урчира къалабали каса ва илди гьар секӀал пачала кӀялгӀяла къапула гьала кайибси жугьутӀ Мардахайлис дара! Гьар секӀал хӀу викӀуси тяхӀярли дара, селра ургаб хӀебатурли». 11Ва ХӀяманни палтар ва урчи сасиб, Мардахай вегӀвариб, ил урчиличи мурдаватур ва, ургьур буцили, шагьарла майданкад гьайвариб, ахъли балахъули: «ХӀеръая се бирусил пачани сунела хӀурмат барес дигуси адамлис!»

12Илала гӀергъи Мардахай пачала кӀялгӀяла къапуличи чариуб. Гьав буунси ХӀяман биалли, бекӀра кӀапӀбарили, хъуливяхӀ къалабаикиб. 13Илини биалли сунела хьунул Зерешлизи ва лебилра гьалмагъунази сунечил бетаурсиличила буриб. Илала гӀякьлукар гьалмагъунани ва хьунул Зерешли илизи буриб: «Сай багьандан хӀела кайкни бехӀбихьибси Мардахай жугьутӀунала кьамлизивадси виалли, хӀу илизи ахъес хӀейруд ва тамай илала гьалав каркуд!»[+]

14Илдани дурути тамандиубли ахӀенри, пачала бурхъаби дурабикибхӀели ва Эстерли барибси сяхӀбатличи гьалакварили ХӀяман арукибхӀели.

### 7


Зулмукар ХӀяман чевяхӀкахъни

1Пача ва ХӀяман букес-бужес пачала хьунул Эстерличи бакӀиб[+]. 2Ва сагали, гьалабси бархӀиван, илдани чягъирла бержиб ва пачани Эстерлизи иб: «Се тиладибирулри хӀуни, пачала хьунул? ХӀуни лерилра кайсид. Сегъуна сабив хӀела тилади? Байхъала пачалихъ дигара тиладибара – лерил секӀал дарили дирар».

3Пачала хьунул Эстерли жаваб бедиб: «Агь, пача, эгер нуни хӀела ряхӀму сархили риасли, эгер пачас дигули виалли, илини дила жан калахъаб – хӀера, се сабил нуни тиладибируси! Дила халкь калахъаб – хӀера, се сабил нуни бусравбируси![+] 4СенкӀун нуша дицилра – нура дила халкьра – къирдарахъес, дитахъес, агардарахъес дедилра! Эгер нуша лагъдешлизи дицес кьасбарибси биалри, мурул адамтира хьунул адамтира лугъри дарес кьасбарибси биалри, ну лехӀкахъили руира – илгъуна балагь багьанданра пача паргъатагарирес асухӀебири!»[+]

5Пача Ахашверуш пачала хьунул Эстерлизи хьарикӀескайиб: «Чи сая гьатӀи ил? Чинава ил? Илгъуна барес вируси чи сая?» 6Эстерли жаваб бедиб: «Ил душман ва вайнукья сай! ХӀера иш зулмукар ХӀяман сай!» Ва ХӀяман пачалара пачала хьунара гьалав кахдешлизи викиб[+].

7Гьимугибси пачани сяхӀбат бархьбатур ва кӀялгӀяла анхълизи дуравхъун, ХӀяман биалли, сунела жан дерцахъес, пачала хьунул Эстерличил увкалун: пачани сунела кьисмат арзили биъни илини аргъилри.

8Пача кӀялгӀяла анхълизивад сяхӀбат бетурхуйхӀи чариубхӀели, Эстер хъаррихьунси тахличи пӀяцӀикили ХӀяман чеиб. Пачани тӀамадариб: «Илала дурабадли, пачала хьунуйчил кӀушикӀес, ну левли, иш юртлизив!»

Пачани гъай бурибмад, ХӀяманна вяхӀ кӀапӀбариб. 9ИлхӀели Харбунни, пачачил бирути бурхъабазивад цали, буриб: «ХӀяманникӀун – сунела гъайли пачас гӀяхӀси къуллукъ барибси – Мардахайлис тӀашбатахъес хъарбарибси шуцӀали декӀла ахъси ил тӀал гьанна ХӀяманна юртла гьалаб тӀашли саби!»

Пачани хъарбаркь бедиб: «Илав ил чевяхӀра кахъая!»[+] 10Сунени Мардахайлис хӀядурбарибси тӀайчив сай ХӀяманра чевяхӀкахъиб ва пачала гӀясииъни хӀярхӀбиуб.

### 8


Душмантас къаршидеш дарахъес пачани жугьутӀунас пурбанбирули сай

1Ит бархӀи пача Ахашверушли жугьутӀунала душман ХӀяманна лебилра лебдеш пачала хьунул Эстерлис бедиб. Мардахай пачала гьала вакӀиб (Эстерли ил сунес чи саял буриб). 2Пачани ХӀяманнизибад кебасибси сунела тӀулека-мугьур тӀуйчибад убасиб ва Мардахайлизи бедиб. Эстерли биалли Мардахайличи ХӀяманна мулклис бекӀдеш дирахъес хъарбариб[+].

3Ва Эстер сагали пачачи дугьаризур: илала кьяшмау карикили, рисули, ил пачази бусраврикӀулри, Агагла жинслизивадси ХӀяманна жугьутӀуначи къаршиси вайси кьас бетхӀеберхахъес[+]. 4Пачани мургьила тӀерхьа Эстерла шайчибяхӀ гьабатур.

Эстер ахъриуб, пачала гьалар тӀашризур[+] 5ва рикӀар: «Эгер пачас дигули виалли, эгер ну илала ряхӀмуличи лайикьрикили риасли, эгер илини бархьсилизи халбирули виалли, ва илис ну гӀяхӀрилзули риасли, ХӀяманни белкӀунси хӀукму уббяхъяхъес хъарбараб. Ил хӀукму ХӀяммидатла урши, Агагла жинслизивадси ХӀяманни белкӀунси саби ва илини пачала лерилра мер-мусаличиб жугьутӀуни къирбарес кьасбарили сай. 6Ну секьяйда хӀеррикӀес рирусу гьатӀи дила халкьличи балагь гъамбикӀухӀели, чебиэс рирусу гьатӀи севан дила кьам бубкӀулил?»

7Пача Ахашверушли пачала хьунул Эстерлизи ва жугьутӀ Мардахайлизи иб: «ХӀера, ХӀяманна лебилра лебдеш нуни пачала хьунул Эстерлис бедира, сай биалли, сунес жугьутӀуни къирбарес дигни багьандан, тӀайчив чевяхӀкахъиб. 8Гьанна хӀушани, пачала уличил сегъуна лайикьсили чебиидал, илгъуна хӀукму белкӀеная, ва иличи пачала тӀулекаличил мугьур кабяхъяя. Пачала уличил белкӀунси ва пачала тӀулекаличил мугьур кабяхъибси хӀукму уббяхъес вируси ахӀен»[+].

9Ва илхӀели, хӀябъибил базлизиб, сиван базлизиб, илала гъанухӀябраибил бархӀи, пачала лукӀанти жибариб ва сагаси хӀукму цахӀнабяхъяхъиб. Ил дурусли Мардахайли хъарбарибсигъуна белкӀунси сабри. Ил хӀукму лебилра жугьутӀуначи, ва илкьяйдали Индиялизибад Кушлизи бикайчи мерладиубти лерилра даршлим гъануверхӀра мер-мусала талхъунтачи, мер-мусала хӀякимтачи ва мер-мусалис бекӀдеш дирутачи мераначирти белкӀла хӀурпрачил ва гьарил халкьличи чула мезли белкӀунсири. Ил жугьутӀуначира илдала хӀурпрачил ва илдала мезли белкӀунсири[+]. 10Пача Ахашверушла уличил цахӀнабяхъибси ва пачала тӀулекали мугьур кабяхъибси ил хӀукму пачала дурхъбазирадти черикӀла урчачиб мурдати чяпартачил лерилра мераначи бархьибсири[+].

11Ил хӀукмуличил пачани шагьуртала гьариллизиб жугьутӀунас цалабиркахъес ва чули саби батахъес пурбанбирулри. Ил хӀясибли гьарил кьамлизиб ва гьар мерличиб чучи къаршили дурабухъес цалабикибти, чула дурхӀначил ва хьунрачил къирбарес, кабушес ва агарбарес, душмантала лебдеш биалли хъям-кьацӀбирес ихтияр лебри. 12Ил барес асубирусири пача Ахашверушла лерилра мер-мусаличиб вецӀнукӀираибил базла, адар базла, вецӀнухӀябраибил бархӀи, ца бархӀила бухӀнаб. 13Зегъа сарлин илди хӀукмуртачилти кагъурти лерилра мер-мусаличир, лебилра халкьанас ахъли делчӀес чебсири. Ил бархӀиличи жугьутӀуни хӀядурли биахъес, чула душмантас чеббицӀес хӀядурдеш барахъес.

14Пачала буйрухъ хӀясибли, чяпарти пачала урчачиб гьалакли арбякьун. Ил хӀукму Шушан-къалализибра багьахъурсири[+].

15Илала гӀергъи хьанцӀа ва цӀуба пачала палтарчевли, мургьила халаси тажчевли, ва цӀяба-хӀунтӀена назикси гантирла гӀябачевли Мардахай пачачивад дураухъун. Шушан шагьар вяв-гьавлизиб ва разидешлизиб сабри[+]. 16ЖугьутӀуни шадлири, разилири, хӀулкӀулри, шадлихъуназибри. 17Пачала хъарбаркьличилси ил хӀукму чиди мер-мусаличи, чиди шагьарлизи бааллира, гьар мерличир жугьутӀунала разидешра, хӀулбукӀрира, сяхӀбатра, шадлихъра дехӀдирхьулри. Ва ил улкала халкьаназибад бахъал адамти жугьутӀуначил бархбикиб, сенкӀун илди жугьутӀуназибадси урехилизи бикилри.

### 9


Душмантачибадси жугьутӀунала чедибдеш

1ВецӀнукӀираибил базлизиб, адар базлизиб, вецӀнухӀябраибил бархӀи пачала хӀукму таманбарес замана сабаибхӀели, – баягъи ит бархӀи жугьутӀунала душманти илдачибад чедибдеш сархес хьулбикӀуси бархӀи, баркьудилизиб биалли ургӀебси бетаурси ва чула къаршикартачибад жугьутӀуна чедибдеш сархибси –[+] 2ил бархӀи пача Ахашверушла лерилра мер-мусаличирти шагьуртазиб жугьутӀуни цалабикиб, чус вайдеш барес кьасбарибти къирбарес багьандан. Ва чилилра жугьутӀунас къаршидеш дарес хӀейри, сенкӀун илдазибадси урехилизиб сабри лебилра халкьани. 3Ва лерилра мер-мусала вегӀбекӀунани ва пачала къуллукъчибани, талхъунтани, мер-мусаличибти хӀякимтани жугьутӀуни гӀеббурцулри – Мардахайлизибадси урехи багьандан. 4МардахайкӀун пачала юртлизив бегӀла цӀакьси ветаурлири, илала хабар лерилра мер-мусаличиб тӀинтӀбиублири. Замана аркьуцад Мардахайла кьуват гьатӀира имцӀабикӀулри.

5ЖугьутӀунани биалли лебилра чула душманти, турма бирхъули ва кабуршули, къирбарилри – илдани чула душмантас чус дигуси барилри. 6Шушан-къалализиб жугьутӀунани шударш адам кабушилри ва къирбарилри. 7Кабушилри Паршандат, Далпан, Аспат, 8Парат, Адалий, Аридат, 9Пармашт, Арисай, Аридай ва Вайзат – 10ХӀяммидатла урши, жугьутӀунала душман ХӀяманна вецӀалра уршира. Амма жугьутӀуни хъям-кьацӀбикӀули кахӀелун.

11Ил бархӀил Шушан-къалализиб кабушибтала лугӀиличила пачази багьахъур. 12Пачани пачала хьунул Эстерлизи иб: «Шушан-къалализиб жугьутӀунани шударш адам кабушили саби, ил лугӀилизиб ХӀяманна вецӀалра уршира. ГӀелар калунти мер-мусаличиб илдани се барилив гьатӀи? ГӀурра хӀед се тиладибарес дигулрив? ХӀела гӀурра сегъуна тилади леба? Лерилра тамандарили дирар»[+].

13Эстерли иб: «Эгер пачас дигули ахъалли, Шушаннизиб жугьутӀунас, ишбархӀила хӀукму хӀясибли, жягӀялра гъаза барахъес пурбанбараб, ХӀяманна вецӀалра уршила кьаркьлуми биалли галгаличир черяхӀкахъаб».

14Пачани ил барахъес хъарбариб – ва Шушаннизиб хӀукму багьахъурсири. ХӀяманна вецӀалра уршила кьаркьлуми черяхӀкахъибтири. 15Шушаннизиб хӀербирути жугьутӀуни сагали чукурбикиб – адар базла вецӀнуавраибил бархӀи – ва шагьарлизиб гьатӀира хӀябдарш адам кабушиб. Амма хъям-кьацӀбикӀули кахӀелун.

16Пачала гӀелар калунти мер-мусаличибти цархӀилти жугьутӀунира чула саби батахъес ва душмантазибад акьубухъес чукурбикиб ва верхӀцӀаннушура азир чула душман кабушиб. Амма хъям-кьацӀбикӀули кахӀелун. 17Ил бетаурсири адар базла вецӀнухӀябраибил бархӀи, вецӀнуавраибил бархӀи биалли илдани бамсриихъулри – илдала сяхӀбатла ва разидешла бархӀи сабри.

18Шушаннизиб хӀербирути жугьутӀуни вецӀнухӀябраибил ва вецӀнуавраибил бурхӀназибра цалабиркутири, вецӀнушураибил бархӀи биалли бамсриихъулри – илдала сяхӀбатла ва разидешла бархӀи сабри. 19ДебахӀедарибти диштӀати шагьуртазиб, хӀербирути жугьутӀунала адар базла вецӀнуавра – разидешла ва сяхӀбатла, байрамла ва адамтани цалис цали гьунгелти дурхьуси бархӀи саби.


Пурим байрам кабизахъни

20Лерилра илдачила Мардахайли белкӀун ва сунела кагъар пача Ахашверушла вегӀдешлизирти лерилра мер-мусаличи, лебилра жугьутӀуначи, гъамтачи ва гьарахътачи, бархьиб. 21Ва илдачи хъарбариб гьар дус адар базла вецӀнухӀябра ва вецӀнуавра ибти бурхӀни дурадуркӀахъес, 22сенкӀун илди бурхӀназиб жугьутӀуначибад илдала душманти чеббикибтири, сенкӀун илди бурхӀназиб децӀ разидешличи шурбухъунсири, дард биалли – байрамличи. Илди бурхӀни сяхӀбатла ва разидешла бурхӀнили детааб, адамтани цалис цали гьунгелти дурхьаб ва мискинтас савгъатуни дедлугаб. 23Илкьяйда жугьутӀунани ил гӀядат кьабулбариб – Мардахайли белкӀунси бирес.

24Агагла жинслизивадси ХӀяммидатла уршили, лебилра жугьутӀунала душман ХӀяманни, жугьутӀуни къирбарес кьасбарибхӀели, чӀала буршусири, сунесра «пур» бикӀуси, илдас вайбарес ва къирбарес багьандан[+]. 25Амма Эстер пачачи рякьунхӀели, илини хӀукму дураиб – жугьутӀуначи къаршили бяхӀчиаибси ХӀяманна вайси кьас илала сунела бекӀличи шурбухъун: уршбира сай ХӀяманра тӀайчиб чебяхӀкахъиб. 26Илбагьандан илди бурхӀнас Пурим бихьибси саби, «пур» ибси девлизибад.

Илбагьандан, кагъарлизиб бурни хӀясибли, илдани чули чебаибси, чучил бетаурси хӀясибли, 27жугьутӀунани чус, чула букьуртас ва чучил бархбикибти лебтасалра кабизахъур ва кьабулбариб ил гӀядат: белкӀунсиван ва кабизахъурси замана гьар дус илди кӀелра бурхӀназир чараагарли байрумти дурадуркӀес. 28Илди бурхӀни гьандиркахъули сари, дурадуркӀули сари гьарил наслули, гьарил хъалибаргли, гьар мерличир ва гьар шагьарлизир. ЖугьутӀуначир илди бурхӀни, пурим, хъуммартаб. Илди бурхӀни чеалкӀути наслубалара дагьрилизир калаб!

29Пачала хьунул Эстерли, Абихаилла рурсили, жугьутӀ Мардахайличил барх, чузибси лебилра ариличил марбариб Пуримла хӀекьлизибси кӀиибил кагъарра[+]. 30Ил кагъар – рахӀятдешла ва урехиагрила хабар – Ахашверушла пачалихъла даршлим гъануверхӀра мер-мусаличибти лебилра жугьутӀуначи бархьибси саби[+]. 31Илкьяйда жугьутӀ Мардахайла ва пачала хьунул Эстерла хӀукму хӀясибли ва саби жугьутӀунани кьабулбариливан, Пурим дурабуркӀути бурхӀни кадизахъуртири чус ва чула букьуртас – дуббуцарла ва бисала бурхӀни сарливан[+]. 32Пурим байрамла хӀекьлизирти хӀукмурти Эстерли сунела буюрличил тасдикьдарибтири ва иличила табтарлизи белкӀунсири.

### 10


Ахашверушла кьуватчевдеш ва Мардахайла чевяхӀдеш

1Пача Ахашверушли пачалихъла духӀнарти ва урхьула дубларти мер-мусаличиб сагаси хӀекь кабизахъур. 2Илала лерилра гъабзадешла ва асилдешла баркьудлумачила ва пачани Мардахай севан ахъуцили чевяхӀварибал, иличила гьар секӀал делкӀи сари Мидияла ва Персияла пачнала баркьудлумачила буруси жузлизи[+].

3ЖугьутӀ Мардахай пача Ахашверушлис гӀергъи кӀиибил адам сайри. ЖугьутӀунала ургав чевяхӀси, сунела миллатла лугӀилашал бахъал адамтас дигахъуси ил сунела халкьлис гӀяхӀдеш барес умцӀусири ва сунела лебилра кьамлис рахӀятдеш гӀеббуцес узусири.

## Юнус

### Юнус

Юнус


[1]

[2]

[3]

[4]


Юнус


Жузла бухӀнабуц

Юнус идбаг нушала манзиллис гьалабси заманала VIII-ибил даршдуслизив хӀерирусири. ИтхӀели Израилли сунела гьаларла дазурби чардулхъахъулри, Ассирияла империя биалли гъятӀарбякьунси даражаличиб сабри. Израилра Ассирияра душманти детаурлири ва илбагьандан Юнуслис Ассирияла тахшагьарли сабси Ниневияла халкьлизи илдас Аллагьли бируси танбихӀличила гьалахили багьахъес дигули ахӀенри, сенкӀун Израилла ил кьяркьси душман Аллагьличи шурбухъес ва илкьяйда Аллагьла танбихӀлизибад берцес ва сагали кьуватчебси бетаэс бири.

Гьаланачи Юнус Аллагьличи лехӀахъес гӀелумилзули сай ва Ниневияличи къаршиси шайчибси Таршиш шагьарлизи вебшес валилзули сай. Таршиш ишхӀелла заманала Испанияла востокла шайчибси урхьудублабси шагьар сабри, сунечила Израилла халкьли балуси, Ниневиялизирад бегӀлара гьарахъти мераназибад ца сабри. Илала гӀергъи Аллагьли къиянти хӀялумцӀлабачил Юнусла пикри барсбирахъули сай. КӀиибил бутӀализиб биалли, Юнус Аллагьлис мутӀигӀли виаллира, Ниневияла пачара халкьра чула бунагьуначи мукӀурбакӀили, танбихӀлизибад берцили биъниличи ил гьачамлис пашмай левалри.

Ил жузли чебиахъули саби Аллагь Израилличилацун хӀейъни къайгъилизиикибси, Илини лебилра халкьаначира къайгъи дакӀубирули сай ва илдачи дигира уркӀецӀира дакӀудирес дигули сай.

### 1


Юнус Аллагьличивад гьавулхъули сай

1Амиттайла урши Юнуслизи Раббила гъай биубсири:

2– Валкьаи, халаси шагьар Ниневиялизи укьен ва илаб аргъахъа, сенкӀун илала халкьла вайбаркьуни Набчи даили сари.

3Юнус биалли Раббиличивад Таршиш шагъарлизи гьавухъес валкьаур. Ил Юппа шагьарлизи арякьун. Таршишлизи аркьуси гами баргиб ва, багьара бедили, иличи айиб, илдачил Раббичивад ила арукьес багьандан.

4Урхьуличиб Аллагьли кахси дягӀ бухъахъун ва урхьу цӀакьли бургъескабииб, ва гами гъаркьбиэс хӀядурлири. 5Гамиличибти лебилра урухбиуб ва гьарил сунела аллагьлизи улгес вехӀихьиб. Гами кункбиахъес багьандан, илдани гамиличир лерти лерилра ваяхӀ урхьулизи лайдакӀиб.

Юнус биалли гамила ухӀна кацӀиб, кайхьун ва илав чӀумали усаун[+].

6Гамила бекӀ иличи вакӀиб ва иб:

– ХӀу сен усулри? Айзи, хӀела Аллагьлизи улген! Белики Илини нушачи пикрибяхӀчиаэс, ва нуша хӀедебкӀиша[+].

7Гамиличибти цализи ца бикӀулри: «Даширая чӀалабуршехӀе ва нушачи иш балагь чи багьандан бакӀибсил балехӀе». Илдани чӀалабушиб ва ил Юнуслис баиб.

8ИлхӀели илдани Юнуслизи хьарбаиб:

– Бура нушази, чи багьандан бакӀибсив нушачи иш балагь? Сегъуна саби хӀела санигӀят? Чинавад дуравхъунсири хӀу? Чиди улкализивадсири хӀу? Чиди халкьлизивадсири?

9Илини жаваб бедиб:

– Ну жугьутӀ сайра ва урхьура дегъра акӀахъубси Раббилизивад, зубрала Аллагьлизивад, урухкӀан сайра.

10Илди дебали урухбиуб ва хьарбаиб:

– Се барри гъари хӀуни?

(Илдани ил Раббилизивад гьавухъниличила багьурсири, сунени бурибхӀели).

11Урхьу биалли гьачамличиб гьачам цӀакьли бургъулри, ва илхӀели илдани Юнуслизи хьарбаиб:

– Урхьу нушала гьалаб паргъатбиахъес багьандан нушани хӀечил се бирутира?

12– Уцабая ва ну урхьулизи лайвакӀабая, – жаваб бедиб илини, – ва ил хӀушала гьалаб паргъатбирар. Нуни балулра, хӀушачи иш кахси бурям ну багьандан бухъунси биъни.

13Дубличи баэс дигули, илдани шалхъни лебсигъуна цӀакьличил дузесаиб. Илдас ил барес имканбикӀули ахӀенри, сенкӀун урхьу гьатӀира цӀакьли бургъескабиилри.

14ИлхӀели илди Раббизи булгескабииб:

– Рабби, иш адамла гӀямру багьандан хӀуни нуша дебкӀахъес мадалтаба. ГӀяйиб агарси адам кавшни багьандан, нуша гӀяйиблизи мадурцаба, хӀуникӀун, Рабби, ХӀед дигусицун бирусири.

15ГӀур илдани Юнус авциб ва гамиличивад лайвакӀиб, ва бургъуси урхьу паргъатбиуб. 16Гамиличибти Аллагьлизибад дебали урухбиуб, Аллагьлис кьурбан бариб ва хъями дариб.

### 2


Юнусла балга

1Аллагьли Юнус кӀаслизи кьяраахъиб ва Юнус кӀасла канилав хӀябал бархӀира хӀябал дугира калун[+]. 2КӀасла канилав левалли, Юнусли сунела Аллагьлизи балга бариб.

3Илини иб:

– Дардлизивикибси нуни Раббилизи жиира,
ва Илини наб жаваб гиб.
Нуни вявъира – ва ХӀуни бебкӀибтала дунъяла мурхьдешлизибад
дила чӀярла аргъири.
4ХӀуни ну урхьнала мурхьдешлизи лайвакӀира,
бегӀлара урхьнала лутӀилизи;
ну хӀуркӀбани алавуцира.
Лерилра ХӀела ругерти, лерилра ХӀела рамчани
дила чедирад ардякьун.
5Нуни ира: «ХӀуни ну ХӀела мякьлавад гьавяхъили хьалли,
нуни гӀурра ХӀела дурхъаси хъали чебиис».
6Дила чедир шин дархдикиб,
мурхьдешли ну алавуцира,
ва урхьула чӀигӀяли бекӀ лас-ласбариб.
7ЛутӀилизи, сари дубуртала мякьячи каира,
ванзала гергани наб гӀеларад даимлис кьяпӀдиуб,
амма ХӀуни, Рабби, дила Аллагь,
жагьаннабла курлавад ну мицӀирли дурасира!

8Набзир гӀямру дилшухӀели,
нуни Рабби гьаникахъира,
ва дила балга ХӀечи баиб,
ХӀела дурхъаси хъайзи.

9Селра ахӀенти, къалпти аллагьунас булганти
чули сархес бируси уркӀецӀилизибад бухъун.
10Нуни биалли гапла далуйтачил
ХӀед кьурбунти дирис.
Се чесира виасра – таманбирис.
Берцуди – Аллагьлизибад дигахъу!

11Аллагьли кӀаслизи буйрухъбариб, ва илини Юнус дегъличи дуравшиб.

### 3


Юнус Ниневиялизи аркьули сай

1КӀинайсра Юнуслизи Аллагьла гъай биубсири:

2– Валкьаи, укьен халаси Ниневия шагьарлизи ва Нуни хӀези бурибсиличила илаб балахъен[+].

3Юнус Аллагьла гъайличи лехӀизур ва Ниневиялизи арякьун. Ниневия Аллагьла зурбаси шагьар сабри – илис алавиэс чӀянкӀли хӀябал бархӀили вири. 4Ва Юнус шагьаркад вашес вехӀихьиб, бархӀили ахъес вируси гьуни ихъули, адамтази балахъескайиб: «АвцӀали бархӀила гӀергъи Ниневия бехъубли бирар!» 5Ниневияланти Аллагьличи бирхаур ва дуббуцар багьахъур, ва лебилра – халатачибад бехӀбихьили биштӀатачи бикайчи – дукӀумила палтарли бегӀбиуб.

6Ил хабар Ниневияла пачачи баибхӀели, ил сунела тахличивад айзур, сунечирти пачяхӀла палтар чердатур, дукӀумила палтар чегьур ва палдализи кайиб. 7Илини ниневиялантази багьахъес хъарбариб:

«Пачала ва илала халати адамтала амру:

Я адамти, я мицӀираг – я хала хӀяйванти, я дибгӀя мицӀираг – бергайчи гъаммадираб, дуки-гьунила мераначи мадашаб ва шинни мадужаб. 8Адамтира мицӀирагра дукӀумили кӀапӀдиаб. Ва гьарил виубцад ахъли Аллагьлизи жиикӀаб. Илдани чула гьимила гьундурира зулмукардешра дархьдатаб. 9Чили саби балуси, белики, Аллагьли нушачи уркӀецӀибарес ва, пашманиубли, Сунела лагьбикӀуси гӀясидеш нушачибад гӀелумаэс ва нуша хӀедебкӀиша»[+].

10Илдани дарибти ва илдани чула гьимила гьундури дархьдатурли чедаибхӀели, Аллагьли уркӀецӀибариб ва бурхьис викӀуси балагь илдачи хӀебархьиб.

### 4


Юнусла гьимукӀни

1Амма Юнус иличи кьабулли ахӀенри ва гӀясиикӀулри.

2Ил Раббизи улгескайиб:

– Ва дила Рабби, хъулив левалли, илкьяйда ахӀенрив ну викӀуси? Илбагьандан сайригу ну Таршишлизи гьавухъунси. Нуни кьалли балусири, ХӀу ряхӀмула ва уркӀецӀила вегӀ, кахӀебурхуси сабурличил ва дигиличил давлачевси виъни ва балагь бакӀахъес дигули хӀейъни. 3Гьанна биалли, Рабби, кераса дила гӀямру, сенкӀун наб хӀериэсичиб вебкӀни гьалаб сабину.

4Амма Аллагьли жаваб бедиб:

– ХӀед гьимуркӀес хӀяжатлира?

5Юнус дуравхъун ва шагьарличивад берхӀи абулхъуси шайчи кайиб. Илини илаб сунес къуш бариб, илала удив дяхӀцӀилиу кайиб ва шагьарлис се бетарарал хӀерликайиб.

6Рабби Аллагьли, дяхӀцӀи биахъес ва ил гьимхӀеркӀахъес багьандан, Юнусла бекӀла чеди ахъбиубси бухъала бакӀахъиб. Ил бухъалаличи Юнус дебали разииуб. 7ГӀергъила бархӀи шала шикьдиубхӀели, Аллагьли бухъалала мякьи милякълизи дергахъун ва ил беръуб. 8БерхӀи абухъунхӀели, Аллагьли машрикьла шайчибад буцӀардешли лагьбикӀуси дягӀ бухъахъун ва Юнусла бекӀ берхӀили игескабииб, ил хӀялагариахъуб. Илис вебкӀес дигули ахъиб ва иб:

– ХӀериэсичиб наб вебкӀни гьалаб саби.

9Аллагьли биалли Юнуслизи иб:

– Бухъала багьандан хӀед гьимуркӀес хӀяжатлира?

– ХӀяжатли саби, – жаваб бедиб илини, – ну вебкӀесли гьимукӀилра.

10Амма Раббили иб:

– ХӀуни къиян кахӀебихьибси ва хӀебакӀахъибси бухъала хӀед илцад язихъбилзулив? Ил ца дугила бухӀнаб халабаиб ва дугила бухӀнаб бебкӀиб. 11Балуй шайзибад алгъай шали декӀарбарес хӀебалути даршлим гъал азирличиб имцӀали адам ва илкьяйдали дахъал мицӀираг хӀердируси халаси Ниневия шагьар Наб-декӀар язихъхӀебилзану?

## Картаби (Рут • Эстер • Юнус)

### Картаби (Рут • Эстер • Юнус)

Картаби (Рут • Эстер • Юнус)


Ассирияла империя

Персияла империя

«Рут» жузлизир гьандуршути мер-муса


### Ассирияла империя

Ассирияла империя

### Персияла империя

Персияла империя

### «Рут» жузлизир гьандуршути мер-муса

«Рут» жузлизир гьандуршути мер-муса

* 1:1 Муаб – дубуртар улка сабри, БебкӀибси урхьула машрикьла шайчиб мерлабиубси, гьанна ил мер Иорданияла западла шайчибси бутӀа саби.

* 1:20 ЖугьутӀ мезли «Науми» ибси «тӀягӀямла» ибси саби.

* 1:20 ЖугьутӀ мезли «Мара» ибси «кьутӀкьуси» ибси саби.

* 2:2 Низам хӀясибли, аршикьянабани хъучирти лерилра арши тамай иршути ахӀенри, мискинтази дучахъесра далтутири.

* 2:17 Барха – ризкьила умцла саби, сунесра жугьутӀ мезли ефа бикӀуси.

* 2:20 Буазли барибси гӀяхӀдеш бебкӀибти Элимелекличира илала кӀелра уршиличира чебетиули саби.

* 3:4 Илгъуна баркьудили хӀерудилиу касахъес тиладибарни иргъахъусири.

* 3:9 «Ну хӀела хӀерудилиу касаба» ибси саби. Илди дугьба хъайчикайахъес тилади гӀячихъли иргъахъули саби.

+ 3:11 Сулайба буралаби 31:10

* 4:1 Шагьарла къапу лебилра жамигӀятла гӀямрула мягӀничерти суалти хӀердируси мерли бирусири, судли жаланира илар хӀердирутири.

* 4:1 Ил сунезиб букьурла мас асес ихтияр лебси тухум сай.

* 4:11 ЖявхӀелла жугьутӀунала мезли «тӀашбатес» ибси девли «дурхӀни баркьес» ибси мягӀнара иргъахъусири. Лияли ва РяхӀилли Якьублис (Израиллис) 12 урши баркьибтири ва илди Израилла халкьла 12 жинсла хала бегӀтили бетауртири.

+ 4:11 Рут 1:2

* 4:12 Парец – Буазла хала бегӀтазивад ца сайри.

• 4:18 Матфейли 1:3-6

* 1:1 Ахашверуш – жугьутӀ мезли Персияла пача Ксеркс I-ибилла у саби. Ил ЧевяхӀси Дарий I-ибилла урши сай.

+ 1:1 Эстер 8:9, Эстер 9:30

+ 1:10 Эстер 7:9

+ 1:19 Эстер 8:8, Дан. 6:9

+ 2:1 Эстер 1:19-20

+ 2:15 Эстер 9:29

* 2:19 Къапула гьала – кабиэс бири халати хӀякимти, пачалихъла къуллукъчиби. Илар цацахӀели мягӀничерти суалти хӀердирутири.

+ 2:23 Эстер 6:2, Эстер 10:2

+ 3:7 Эстер 9:24, Эстер 9:26,

+ 3:8 Баркьудлуми 16:20

* 3:9 Талант – ил жявхӀелла жугьутӀунала битакӀла умцла саби 30 кг цугси.

+ 3:10 Эстер 8:2

+ 3:12 Эстер 8:9

+ 3:13 Эстер 8:10,

+ 3:15 Эстер 8:14

+ 4:3 Дан. 9:3

+ 4:7 Эстер 3:9

+ 4:8 Эстер 3:14

+ 4:11 Дан. 2:9

+ 5:1 Эстер 4:16

+ 5:2 Эстер 4:11

+ 5:3 Эстер 7:2, Маркли 6:23

+ 5:8 Эстер 7:3

+ 5:9 Эстер 3:1

+ 5:10 Эстер 6:13

+ 5:11 Эстер 9:7-10, Эстер 3:1

+ 5:14 Эстер 6:4, Эстер 7:9-10

+ 6:1 Эстер 2:23, Эстер 10:2

+ 6:2 Эстер 2:21-22

+ 6:4 Эстер 5:14, Эстер 7:9-10

+ 6:13 Эстер 5:10

+ 7:1 Эстер 5:3, Маркли 6:23

+ 7:3 Эстер 5:8

+ 7:4 Эстер 3:9

+ 7:6 Эстер 3:10

+ 7:9 Эстер 1:10, Эстер 5:14, Эстер 6:4, Сулайба буралаби 11:5, Дан. 6:25

+ 8:2 Эстер 3:10

+ 8:3 Эстер 3:1

+ 8:4 Эстер 5:2

+ 8:8 Эстер 3:12

+ 8:9 Эстер 1:1, Эстер 3:12, Эстер 1:22

+ 8:10 Эстер 3:10, Эстер 3:13

+ 8:14 Эстер 3:15

+ 8:15 Сулайба буралаби 11:10

+ 9:1 Эстер 3:13

+ 9:12 Эстер 5:6, Эстер 7:2

+ 9:24 Эстер 3:7

+ 9:29 Эстер 2:15

+ 9:30 Эстер 1:1, Эстер 8:9

+ 9:31 Эстер 4:3

+ 10:2 Эстер 2:23, Эстер 6:1-2

+ 1:5 Баркьудлуми 27:18

+ 1:6 Юнус 3:9

+ 2:1 Матфейли 12:40, Матфейли 16:4

+ 3:2 Юнус 1:1-2

+ 3:9 Юнус 1:6